title: Vykonávacie nariadenie Komisie (EÚ) 2019/1295 z 1. augusta 2019, ktorým sa mení vykonávacie nariadenie (EÚ) 2018/1469, ktorým sa ukladá konečné antidumpingové clo na dovoz určitých bezšvových rúr a rúrok zo železa alebo z ocele s pôvodom v Rusku a na Ukrajine, a to po čiastočnom priebežnom revíznom prešetrovaní podľa článku 11 ods. 3 nariadenia (EÚ) 2016/1036

text:
                  2.8.2019

                  SK

                  Úradný vestník Európskej únie

                  L 204/22

         VYKONÁVACIE NARIADENIE KOMISIE (EÚ) 2019/1295
         z 1. augusta 2019,
         ktorým sa mení vykonávacie nariadenie (EÚ) 2018/1469, ktorým sa ukladá konečné antidumpingové clo na dovoz určitých bezšvových rúr a rúrok zo železa alebo z ocele s pôvodom v Rusku a na Ukrajine, a to po čiastočnom priebežnom revíznom prešetrovaní podľa článku 11 ods. 3 nariadenia (EÚ) 2016/1036
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1) (ďalej len „základné nariadenie“), a najmä na jeho článok 11 ods. 3,
         keďže:
         1.   POSTUP

         1.1.   Platné opatrenia

                     (1)

                     Nariadením (ES) č. 954/2006 (2) Rada po vykonaní prešetrovania (ďalej len „pôvodné prešetrovanie“) uložila konečné antidumpingové clo na dovoz určitých bezšvových rúr a rúrok zo železa alebo z ocele s pôvodom v Chorvátsku, Rusku a na Ukrajine. Opatrenia boli vo forme valorického antidumpingového cla v rozpätí od 12,3 % do 25,7 % uloženého na dovoz od jednotlivo vymenovaných vyvážajúcich výrobcov na Ukrajine s reziduálnou colnou sadzbou vo výške 25,7 % na dovoz od všetkých ostatných spoločností na Ukrajine. Konečné antidumpingové clo uložené na vyvážajúceho výrobcu, na ktorého sa vzťahuje súčasné revízne prešetrovanie, CJSC Nikopolsky Seamless Tubes Plant Niko Tube a OJSC Nizhnedneprovsky Tube Rolling Plant, teraz pod názvom LLC Interpipe Niko Tube a OJSC Interpipe Nizhnedneprovsky Tube Rolling Plant (ďalej len „žiadateľ“ alebo „Interpipe“) predstavovalo 25,1 %.

                     (2)

                     Po tom, ako spoločnosť Interpipe podala návrh na zrušenie nariadenia Rady (ES) č. 954/2006, Všeobecný súd Európskej únie zrušil článok 1 uvedeného nariadenia, a to v rozsahu, akým antidumpingové clo stanovené pre spoločnosť Interpipe presahovalo výšku cla, ktoré by sa uplatňovalo v prípade, ak by vývozná cena nebola upravená o províziu, keď sa predaje uskutočnili prostredníctvom sprostredkovateľa prepojeného obchodníka, spoločnosťou Sepco SA (3). Súdny dvor Európskej únie 16. februára 2012 potvrdil rozsudok Všeobecného súdu (4).

                     (3)

                     Rada po týchto rozsudkoch zmenila nariadenie Rady (ES) č. 954/2006 vykonávacím nariadením (EÚ) č. 540/2012 (5) s cieľom opraviť antidumpingové clo uložené na spoločnosť Interpipe, a to v rozsahu zodpovedajúcom jeho chybnému stanoveniu. V dôsledku toho sa clo uplatniteľné na spoločnosť Interpipe zmenilo na 17,7 %.

                     (4)

                     Po revíznom prešetrovaní pred uplynutím platnosti Rada vykonávacím nariadením (EÚ) 585/2012 (6) zachovala opatrenia uložené nariadením Rady (ES) č. 954/2006 na dovoz bezšvových rúr a rúrok zo železa alebo z ocele s pôvodom v Rusku a na Ukrajine.

                     (5)

                     V nadväznosti na žiadosť spoločnosti Interpipe podľa článku 11 ods. 3 základného nariadenia Rada vykonávacím nariadením (EÚ) č. 795/2012 (7) zmenila konečné opatrenia uložené vykonávacím nariadením (EÚ) č. 585/2012, pokiaľ ide o spoločnosť Interpipe (ďalej len „posledné priebežné revízne prešetrovanie“). V dôsledku toho sa clo uplatniteľné na spoločnosť Interpipe zmenilo na 13,8 %.

                     (6)

                     Po revíznom prešetrovaní pred uplynutím platnosti Komisia vykonávacím nariadením (EÚ) 2018/1469 (8) zachovala opatrenia uložené vykonávacím nariadením (ES) č. 585/2012 naposledy zmeneným vykonávacím nariadením (EÚ) č 795/2012 a vykonávacím nariadením Rady č. 1269/2012 (9) na dovoz bezšvových rúr a rúrok zo železa alebo z ocele s pôvodom v Rusku a na Ukrajine (ďalej len „revízne prešetrovanie pred uplynutím platnosti“).

                     (7)

                     V súčasnosti platné antidumpingové clá sa pohybujú v rozpätí od 35,8 % do 24,1 % v prípade dovozu s pôvodom v Rusku a od 25,7 % do 12,3 % v prípade dovozu s pôvodom na Ukrajine.

               1.2.   Žiadosť o čiastočné priebežné revízne prešetrovanie

                     (8)

                     Oznámením uverejneným v Úradnom vestníku Európskej únie Komisia 7. mája 2018 oznámila začatie čiastočného priebežného revízneho prešetrovania (ďalej len „oznámenie o začatí čiastočného priebežného revízneho prešetrovania“) (10) antidumpingových opatrení uplatniteľných na dovoz určitých bezšvových rúr a rúrok zo železa alebo z ocele s pôvodom na Ukrajine podľa článku 11 ods. 3 základného nariadenia.

                     (9)

                     Revízne prešetrovanie, ktoré sa svojím rozsahom obmedzuje na preskúmanie dumpingu vyvážajúceho výrobcu, spoločnosti Interpipe, sa začalo na základe odôvodnenej žiadosti, ktorú podala uvedená spoločnosť. Spoločnosť Interpipe vo svojej žiadosti poskytla dostatočné dôkazy o tom, že okolnosti, na základe ktorých boli existujúce opatrenia uložené, sa zmenili a že tieto zmeny majú trvalý charakter.

               1.3.   Prešetrovanie

                     (10)

                     Prešetrovanie úrovne dumpingu sa vzťahovalo na obdobie od 1. apríla 2017 do 31. marca 2018 (ďalej len „obdobie revízneho prešetrovania“).

                     (11)

                     Komisia oficiálne informovala žiadateľa, orgány vyvážajúcej krajiny a výrobné odvetvie Únie o začatí čiastočného priebežného revízneho prešetrovania. Zainteresované strany dostali príležitosť písomne sa vyjadriť a požiadať o vypočutie v rámci lehoty uvedenej v oznámení o začatí čiastočného priebežného revízneho prešetrovania.

                     (12)

                     Komisia s cieľom získať informácie potrebné na svoje prešetrovanie zaslala žiadateľovi dotazník, ten ho v rámci stanovenej lehoty vyplnil a zaslal naspäť.

                     (13)

                     Komisia si zadovážila a overila všetky informácie, ktoré považovala za potrebné na stanovenie úrovne dumpingu. Overovania na mieste sa uskutočnili v priestoroch žiadateľa a jeho prepojených obchodných spoločností LLC Interpipe Ukraine, Interpipe Europe SA a Interpipe Central Trade GmbH.

               2.   PREŠETROVANÝ VÝROBOK A PODOBNÝ VÝROBOK

         2.1.   Prešetrovaný výrobok

                     (14)

                     Prešetrovaný výrobok je rovnaký ako výrobok vymedzený vo vykonávacom nariadení (EÚ) 2018/1469 z 1. októbra 2018, ktorým sa uložili v súčasnosti platné opatrenia, t. j. bezšvové rúry a rúrky zo železa alebo z ocele, ktoré majú kruhový prierez s vonkajším priemerom nepresahujúcim 406,4 mm a ktorých hodnota uhlíkového ekvivalentu (CEV) podľa vzorca a chemickej analýzy Medzinárodného inštitútu zvárania (IIW) (11) nepresahuje 0,86, s pôvodom okrem iného na Ukrajine v súčasnosti patriace pod číselné znaky KN ex 7304 11 00, ex 7304 19 10, ex 7304 19 30, ex 7304 22 00, ex 7304 23 00, ex 7304 24 00, ex 7304 29 10, ex 7304 29 30, ex 7304 31 80, ex 7304 39 58, ex 7304 39 92, ex 7304 39 93, ex 7304 51 89, ex 7304 59 92 a ex 7304 59 93 (ďalej len „prešetrovaný výrobok“).

               2.2.   Podobný výrobok

                     (15)

                     Ako sa zistilo v pôvodnom prešetrovaní a pri následných revíznych prešetrovaniach, aj v tomto prešetrovaní sa potvrdilo, že výrobok vyrábaný na Ukrajine a vyvážaný do EÚ, výrobok vyrábaný a predávaný na domácom trhu Ukrajiny, ako aj výrobok vyrábaný a predávaný v EÚ výrobcami z Únie majú rovnaké základné fyzikálne a technické vlastnosti a konečné použitia. Tieto výrobky sa preto považujú za podobné výrobky v zmysle článku 1 ods. 4 základného nariadenia.

               3.   TRVALÝ CHARAKTER ZMENENÝCH OKOLNOSTÍ

                     (16)

                     V súlade s článkom 11 ods. 3 základného nariadenia sa preskúmalo, či by sa zmenené okolnosti v súvislosti s dumpingom mohli považovať za okolnosti trvalého charakteru.

                     (17)

                     Počas pôvodného antidumpingového prešetrovania v roku 2006, ako aj v najaktuálnejšom priebežnom revíznom prešetrovaní týkajúcom sa spoločnosti Interpipe v roku 2012, ktoré sa vzťahovalo na obdobie revízneho prešetrovania od 1. októbra 2010 do 30. septembra 2011, si spoločnosť Interpipe obstarávala hlavnú surovinu na výrobu prešetrovaného výrobku, t. j. okrúhle predvalky z ocele, od nezávislých dodávateľov.

                     (18)

                     Žiadateľ vo svojej žiadosti o čiastočné priebežné revízne prešetrovanie tvrdil, že vertikálna integrácia spoločnosti LLC Metallurgical Plant „Dneprosteel“ v roku 2013 viedla k internej výrobe kľúčovej suroviny (predvalkov z ocele), čo viedlo k výraznému zníženiu nákladov a k zmene portfólia výrobkov. Žiadateľ takisto tvrdil, že v porovnaní s druhmi výrobku vyrábanými a vyvážanými v období revízneho prešetrovania posledného priebežného revízneho prešetrovania, t. j. „štandardnou“ triedou ocele, teraz do svojho portfólia výrobkov pridal nové a sofistikovanejšie výrobky (trieda „vysoko legovaná oceľ“ a trieda „potrubné rúry a mechanické rúry“), ktoré predstavovali významný podiel na celkovom vývoze do EÚ počas súčasného obdobia revízneho prešetrovania od 1. apríla 2017 do 31. marca 2018.

                     (19)

                     Prešetrovaním sa potvrdilo, že žiadateľ kľúčovú surovinu vyrábal interne a že táto zmena mala za následok významnú zmenu nákladov a portfólia výrobkov. Prešetrovaním sa potvrdilo, že druhy výrobkov, ktoré spoločnosť Interpipe vyvážala do EÚ, boli vo veľkej miere odlišné od druhov výrobkov vyvážaných počas obdobia revízneho prešetrovania posledného priebežného revízneho prešetrovania. Na tomto základe a vzhľadom na štrukturálnu povahu týchto zmien sa dospelo k záveru, že zmeny opísané v odôvodnení (17) boli trvalého charakteru a v blízkej budúcnosti sa pravdepodobne nezmenia. Preto sa dospelo k záveru, že uplatňovanie existujúcich opatrení na ich súčasnej úrovni by sa malo prehodnotiť.

                     (20)

                     Ďalšia zmena, ktorú žiadateľ požadoval po začatí tohto revízneho prešetrovania, t. j. existencia/zriadenie spoločného podniku medzi spoločnosťou Interpipe a spoločnosťou Vallourec Tubes, nebola zohľadnená, keďže k nej došlo po začatí tohto priebežného revízneho prešetrovania.

               4.   DUMPING

         4.1.1.   Štruktúra spoločnosti a metodika používaná na výpočet dumpingu

                     (21)

                     Počas obdobia revízneho prešetrovania mala spoločnosť Interpipe v úplnom vlastníctve a pod kontrolou dvoch vyvážajúcich výrobcov (ďalej len „výrobné subjekty“): spoločnosť LLC Interpipe Niko Tube (ďalej len „NIKO“) a spoločnosť OJSC Interpipe Nizhnedneprovsky Tube Rolling Plant (ďalej len „NTRP“).

                     (22)

                     Keďže účtovný systém žiadateľa neumožňoval identifikáciu príslušnej výrobnej spoločnosti z hľadiska predaja, v pôvodnom prešetrovaní sa vypočítalo spoločné dumpingové rozpätie tak, že sa zoskupili všetky údaje týkajúce sa výroby a ziskovosti, ako aj predaja v EÚ uvedených dvoch výrobných subjektov.

                     (23)

                     Počnúc posledným priebežným revíznym prešetrovaním po výraznej zmene podnikovej štruktúry skupiny umožňujúcej identifikáciu príslušnej výrobnej spoločnosti, pokiaľ ide o predaj a výrobu, a v súlade s článkom 2 ods. 11 a 12 základného nariadenia Komisia už nezoskupila údaje výrobných spoločností, ale používala štandardnú metodiku. Táto štandardná metodika pozostávala z výpočtu jedného spoločného dumpingového rozpätia pre oboch vyvážajúcich výrobcov tak, že sa najprv vypočítalo dumpingové rozpätie pre každého jednotlivého vyvážajúceho výrobcu a potom sa stanovilo jedno vážené dumpingové rozpätie pre obe spoločnosti.

                     (24)

                     V súčasnom prešetrovaní bolo takisto možné určiť príslušnú výrobnú spoločnosť, pokiaľ ide o predaj. V súlade s článkom 2 ods. 11 a 12 základného nariadenia a v súlade s ustálenou praxou inštitúcií Únie sa preto uplatnila rovnaká metodika ako v poslednom priebežnom revíznom prešetrovaní.

               4.1.2.   Normálna hodnota

                     (25)

                     V súlade s článkom 2 ods. 2 základného nariadenia Komisia najskôr preskúmala, či celkový objem predaja podobného výrobku na domácom trhu vyvážajúcich výrobcov nezávislým zákazníkom bol reprezentatívny v porovnaní s jeho celkovým objemom predaja na vývoz do EÚ, t. j. či celkový objem takého predaja predstavoval aspoň 5 % z celkového objemu predaja prešetrovaného výrobku na vývoz do EÚ. Preskúmaním sa zistilo, že v prípade oboch vyvážajúcich výrobcov bol predaj na domácom trhu reprezentatívny.

                     (26)

                     Komisia potom preskúmala, či predaj spoločnosti Interpipe na domácom trhu, pokiaľ ide o druh výrobku, ktorý je rovnaký alebo porovnateľný s druhom výrobku predávaným na vývoz do Únie, bol reprezentatívny v súlade s článkom 2 ods. 2 základného nariadenia. Predaj určitého druhu výrobku na domácom trhu je reprezentatívny, ak celkový objem predaja tohto druhu výrobku na domácom trhu nezávislým zákazníkom počas obdobia prešetrovania predstavuje aspoň 5 % celkového objemu predaja identického alebo porovnateľného druhu výrobku na vývoz do Únie. Komisia zistila, že predaj druhu výrobku na domácom trhu, ktorý je rovnaký alebo porovnateľný s druhom výrobku predávaným na vývoz do Únie, bol počas obdobia prešetrovania vo veľkej miere reprezentatívny, keďže sa zistilo, že 60 až 80 % (12) vyvážaných modelov sa na domácom trhu predávalo v reprezentatívnych množstvách.

                     (27)

                     V súlade s článkom 2 ods. 4 základného nariadenia sa následne preskúmalo, či by sa predaj každého druhu výrobku na domácom trhu, ktorý sa predával v reprezentatívnych množstvách, mohol považovať za predaj uskutočnený v bežnom obchode. Na tento účel sa stanovil podiel ziskového predaja na domácom trhu nezávislým zákazníkom v prípade každého vyvážaného druhu prešetrovaného výrobku počas obdobia revízneho prešetrovania.

                     (28)

                     Pre tie druhy výrobkov, pri ktorých sa viac ako 80 % objemu predaja daného druhu výrobku na domácom trhu realizovalo za cenu vyššiu ako náklady a kde bola vážený priemer predajných cien uvedeného druhu výrobku rovnaká alebo vyššia ako jednotkové výrobné náklady, sa normálna hodnota podľa druhu výrobku vypočítala ako vážený priemer skutočných cien na domácom trhu všetkého predaja daného druhu výrobku bez ohľadu na to, či tento predaj bol alebo nebol ziskový.

                     (29)

                     Ak objem ziskového predaja určitého druhu výrobku predstavoval 80 % alebo menej z celkového objemu predaja daného druhu výrobku, alebo ak vážená priemerná cena tohto druhu výrobku bola nižšia ako jednotkové výrobné náklady, normálna hodnota sa stanovila na základe skutočnej ceny na domácom trhu vypočítanej ako vážený priemer cien len ziskového predaja uvedeného druhu výrobku na domácom trhu uskutočneného počas obdobia revízneho prešetrovania.

                     (30)

                     Z analýzy predaja na domácom trhu vyplynulo, že ziskových bolo 35 až 55 % (13) celkového predaja druhu výrobku na domácom trhu, ktorý bol rovnaký alebo porovnateľný s druhom výrobku predávaným na vývoz do Únie, a že vážený priemer predajných cien bol vyšší ako výrobné náklady. V súlade s tým bola normálna hodnota vypočítaná ako vážený priemer len ziskového predaja.

                     (31)

                     Normálna hodnota pre nereprezentatívne druhy výrobku (t. j. tie, ktorých predaj na domácom trhu predstavoval menej ako 5 % predaja na vývoz do EÚ, alebo tie, ktoré sa vôbec nepredávali na domácom trhu) sa vypočítala na základe výrobných nákladov na jednotlivý druh výrobku a k tomu sa pripočítala suma za predajné, všeobecné a administratívne náklady a za zisky. Ak existoval predaj na domácom trhu, pre dotknuté druhy výrobku sa použil zisk z transakcií v bežnom obchode na domácom trhu pre daný druh výrobku. Ak predaj na domácom trhu neexistoval, použil sa priemerný zisk (14).

                     (32)

                     Po konečnom poskytnutí informácií skupina Interpipe namietala proti niektorým prvkom, ktoré Komisia použila pri výpočte normálnej hodnoty. Jej tvrdenia sa týkali týchto otázok: i) výpočet PVA nákladov; ii) údajné vylúčenie ostatných prevádzkových nákladov; iii) použitie finančných nákladov; iv) dvojité započítanie, pokiaľ ide o úpravu PVA nákladov.

                     (33)

                     Po preskúmaní prvkov tohto spisu sa Komisia rozhodla, že akceptuje tvrdenia ii) a iv) a zamietne tvrdenia i) a iii). Vzhľadom na dôverný charakter obchodných informácií v tvrdeniach skupiny Interpipe a v rozbore týchto argumentov, ktorý vykonala Komisia, poskytla Komisia skupine Interpipe dodatočné informácie o dátume prijatia tohto nariadenia spolu s podrobnou argumentáciou.

                     (34)

                     Keďže Komisia akceptovala tvrdenia ii) a iv), zrevidovala dumpingové rozpätie spoločnosti Interpipe. Spoločnosti boli poskytnuté dodatočné informácie s opisom vplyvu dumpingového rozpätia, ako aj výzva na predloženie pripomienok. Komisia takisto informovala o zmenách dumpingového rozpätia tejto spoločnosti výrobné odvetvie EÚ.

                     (35)

                     Po dodatočnom poskytnutí informácií spoločnosť Interpipe trvala na tvrdeniach, ktoré už Komisia zamietla, pričom nepredložila žiadne nové skutočnosti, ktoré by mohli zmeniť závery Komisie, o ktorých bola spoločnosť informovaná.

               4.1.3.   Vývozná cena

                     (36)

                     Do predaja prešetrovaného výrobku na vývoz do EÚ boli v rámci skupiny Interpipe zapojené rôzne subjekty; t. j. závody, koordinačná spoločnosť so sídlom na Ukrajine (ďalej len „Interpipe Ukrajina“ alebo „IPU“), prepojený dovozca so sídlom v Nemecku (ďalej len „Interpipe Central Trade GmbH“ alebo „IPCT“) a prepojený obchodník so sídlom vo Švajčiarsku (ďalej len „Interpipe Europe SA“ alebo „IPE“).

                     (37)

                     Vývozná cena sa stanovila v súlade s článkom 2 ods. 8 základného nariadenia s výnimkou transakcií prostredníctvom prepojenej spoločnosti konajúcej ako dovozca, IPCT. Vývozná cena bola v tomto prípade v súlade s článkom 2 ods. 9 základného nariadenia stanovená na základe ceny, za ktorú bol dovážaný výrobok prvýkrát ďalej predaný nezávislým zákazníkom v EÚ. V tomto prípade sa cena upravila s cieľom zohľadniť všetky náklady, ktoré vznikli medzi dovozom a ďalším predajom, ako aj primeraný zisk. Tieto úpravy sa vypočítali na základe predajných, všeobecných a administratívnych nákladov prepojeného obchodníka a fiktívneho zisku dosiahnutého neprepojeným dovozcom (2,5 % obratu).

               4.1.4.   Porovnanie

                     (38)

                     Normálna hodnota a vývozná cena oboch vyvážajúcich výrobcov sa porovnali na základe cien zo závodu. Na účely zabezpečenia spravodlivého porovnania medzi normálnou hodnotou a vývoznou cenou sa formou úprav primerane zohľadnili rozdiely ovplyvňujúce ceny a porovnateľnosť cien v súlade s článkom 2 ods. 10 základného nariadenia. Na tomto základe sa vykonali úpravy týkajúce sa nákladov na dopravu, poistenie, manipuláciu, nakládku a vedľajších nákladov, dovozných poplatkov, ciel, provízií a nákladov na úvery.

                     (39)

                     Počas obdobia revízneho prešetrovania spoločnosť Interpipe vyvážala prešetrovaný výrobok do EÚ dvoma rôznymi predajnými kanálmi, t. j. cez rovnakého prepojeného obchodníka nachádzajúceho sa vo Švajčiarsku ako pri poslednom priebežnom revíznom prešetrovaní (IPE) a cez prepojenú dovoznú spoločnosť nachádzajúcu sa v EÚ (IPCT), ktorá bola zriadená v roku 2014. Ten druhý distribučný kanál počas posledného priebežného revízneho prešetrovania neexistoval. Vzhľadom na dôverný charakter obchodných informácií nachádzajúcich sa v rozbore, ktorý vykonala Komisia, poskytla Komisia skupine Interpipe dodatočné informácie o dátume prijatia tohto nariadenia spolu s podrobnou argumentáciou.

                     (40)

                     Komisia sa preto domnievala, že úprava podľa článku 2 ods. 10 písm. i) základného nariadenia bola opodstatnená. Táto úprava sa vypočítala odpočítaním predajných, všeobecných a administratívnych nákladov prepojeného obchodníka, ktoré neboli vykázané ako odpočítateľné položky, a fiktívneho zisku dosiahnutého neprepojeným obchodníkom (2,5 % obratu) z predajnej ceny prvému neprepojenému zákazníkovi.

                     (41)

                     Po konečnom poskytnutí informácií skupina Interpipe namietala proti záverom Komisie, aby sa IPE nepovažoval za súčasť jedného hospodárskeho subjektu spolu s ostatnými subjektmi NIKO, NTRP a IPU. Po preskúmaní prvkov tohto spisu sa Komisia rozhodla, že toto tvrdenie zamietne. Ako sa uvádza v odôvodnení (34), spoločnosti boli poskytnuté dodatočné informácie s opisom vplyvu dumpingového rozpätia, ako aj výzva na predloženie pripomienok. Spoločnosť Interpipe vo svojej odpovedi trvala na tvrdeniach, ktoré už Komisia zamietla. V tejto súvislosti neboli doručené žiadne ďalšie pripomienky.

                     (42)

                     Vzhľadom na dôverný charakter obchodných informácií, ktoré sa nachádzajú v tvrdení skupiny Interpipe a rozbore týchto argumentov, ktorý vykonala Komisia, poskytla Komisia skupine Interpipe dodatočné informácie o dátume prijatia tohto nariadenia spolu s podrobnou argumentáciou.

               4.1.5.   Dumpingové rozpätie

                     (43)

                     V súlade s článkom 2 ods. 11 a 12 základného nariadenia sa vážený priemer normálnej hodnoty porovnal s váženým priemerom vývoznej ceny podľa druhu výrobku na základe cien zo závodu oddelene pre každého z oboch vyvážajúcich výrobcov. Následne sa pre spoločnosť Interpipe stanovilo jedno spoločné dumpingové rozpätie vypočítaním jedného váženého priemeru miery dumpingu pre oboch vyvážajúcich výrobcov v rámci spoločnosti Interpipe.

                     (44)

                     Na tomto základe je dumpingové rozpätie vyjadrené ako percentuálny podiel ceny CIF na hranici Únie, clo nezaplatené, 8,1 %.

                     (45)

                     Po dodatočnom poskytnutí informácií Európske združenie výrobcov oceľových rúr tvrdilo, že zníženie antidumpingového rozpätia spoločnosti Interpipe by viedlo k vzniku dodatočnej ujmy pre výrobné odvetvie bezšvíkových oceľových rúr v EÚ. Komisia poznamenáva, že v súlade s článkom 9 ods. 4 základného nariadenia výška antidumpingového cla nemôže presiahnuť dumpingové rozpätie, ktoré je v tomto prípade stanovené na 8,1 %.

                     (46)

                     Výbor zriadený článkom 15 ods. 1 základného nariadenia nevydal stanovisko,

               PRIJALA TOTO NARIADENIE:

            Článok 1
            Záznam týkajúci sa spoločností LLC Interpipe Niko Tube a OJSC Interpipe Nizhnedneprovsky Tube Rolling Plant (Interpipe NTRP) v tabuľke v článku 1 ods. 2 vykonávacieho nariadenia (EÚ) č. 585/2012 sa nahrádza takto:

                           „LLC Interpipe Niko Tube a OJSC Interpipe Nizhnedneprovsky
                           Tube Rolling Plant (Interpipe NTRP)

                           8,1 %

                           A743“

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 1. augusta 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 176, 30.6.2016, s. 21.

            (2)  Nariadenie Rady (ES) č 954/2006 z 27. júna 2006, ktorým sa ukladá konečné antidumpingové clo na dovoz určitých bezšvíkových rúr a rúrok zo železa alebo ocele s pôvodom v Chorvátsku, Rumunsku, Rusku a na Ukrajine, ktorým sa zrušujú nariadenia Rady (ES) č. 2320/97 a (ES) č. 348/2000, ktorým sa ukončujú predbežné preskúmania a preskúmania uplynutia platnosti antidumpingového cla na dovoz určitých bezšvíkových rúr a rúrok zo železa alebo nelegovanej ocele s pôvodom, okrem iného, v Rusku a Rumunsku, a ktorým sa ukončujú predbežné preskúmania antidumpingového cla na dovoz určitých bezšvíkových rúr a rúrok zo železa alebo nelegovanej ocele s pôvodom, okrem iného, v Rusku a Rumunsku a v Chorvátsku a na Ukrajine (Ú. v. EÚ L 175, 29.6.2006, s. 4).

            (3)  Rozsudok z 10. marca 2009 vo veci T-249/06, Interpipe Niko Tube a Interpipe NTRP/Rada, EU:T:2009:62.

            (4)  Rozsudok zo 16. februára 2012 v spojených veciach C-191/09 P a C-200/09 P, Rada a Komisia/Interpipe Niko Tube a Interpipe NTRP, EU:C:2012:78.

            (5)  Vykonávacie nariadenie Rady (EÚ) č. 540/2012 z 21. júna 2012, ktorým sa mení a dopĺňa nariadenie (ES) č. 954/2006, ktorým sa ukladá konečné antidumpingové clo na dovoz určitých bezšvíkových rúr a rúrok zo železa alebo ocele s pôvodom v Chorvátsku, Rumunsku, Rusku a na Ukrajine (Ú. v. EÚ L 165, 26.6.2012, s. 1).

            (6)  Vykonávacie nariadenie Rady (EÚ) č. 585/2012 z 26. júna 2012, ktorým sa ukladá konečné antidumpingové clo na dovoz určitých bezšvových rúr a rúrok zo železa alebo z ocele s pôvodom v Rusku a na Ukrajine na základe preskúmania pred uplynutím platnosti podľa článku 11 ods. 2 nariadenia (ES) č. 1225/2009 a ktorým sa ukončuje konanie o preskúmaní pred uplynutím platnosti týkajúce sa dovozu určitých bezšvových rúr a rúrok zo železa alebo z ocele s pôvodom v Chorvátsku (Ú. v. EÚ L 174, 4.7.2012, s. 5).

            (7)  Vykonávacie nariadenie Rady (EÚ) č. 795/2012 z 28. augusta 2012, ktorým sa mení a dopĺňa vykonávacie nariadenie (EÚ) č. 585/2012 o uložení konečného antidumpingového cla na dovoz určitých bezšvíkových rúr a rúrok zo železa alebo ocele s pôvodom v Rusku a na Ukrajine, a to po čiastočnom predbežnom preskúmaní podľa článku 11 ods. 3 nariadenia (ES) č. 1225/2009 (Ú. v. EÚ L 238, 4.9.2012, s. 1).

            (8)  Vykonávacie nariadenie Komisie (EÚ) 2018/1469 z 1. októbra 2018, ktorým sa po revíznom prešetrovaní pred uplynutím platnosti podľa článku 11 ods. 2 nariadenia Európskeho parlamentu a Rady (EÚ) 2016/1036 ukladá konečné antidumpingové clo na dovoz určitých bezšvových rúr a rúrok zo železa alebo z ocele s pôvodom v Rusku a na Ukrajine (Ú. v. EÚ L 246, 2.10.2018, s. 20).

            (9)  Vykonávacie nariadenie Rady (EÚ) č. 1269/2012 z 21. decembra 2012, ktorým sa mení a dopĺňa vykonávacie nariadenie (EÚ) č. 585/2012, ktorým sa ukladá konečné antidumpingové clo na dovoz určitých bezšvových rúr a rúrok zo železa alebo z ocele s pôvodom okrem iného v Rusku na základe čiastočného predbežného preskúmania podľa článku 11 ods. 3 nariadenia (ES) č. 1225/2009 (Ú. v. EÚ L 357, 28.12.2012, s. 1).

            (10)  Ú. v. EÚ C 159, 7.5.2018, s. 18.

            (11)  Hodnota uhlíkového ekvivalentu (CEV) sa stanovuje v súlade s technickou správou, 1967, IIW dok. IX-555-67, ktorú uverejnil Medzinárodný inštitút zvárania (IIW).

            (12)  Presné údaje sa neposkytujú, keďže ide o údaje týkajúce sa konkrétnej spoločnosti.

            (13)  Presné údaje sa neposkytujú, keďže ide o údaje týkajúce sa konkrétnej spoločnosti.

            (14)  Táto zmena v metodike je spôsobená tým, že po pôvodnom prešetrovaní panel WTO vydal správu vo veci Európske spoločenstvá – antidumpingové opatrenia týkajúce sa chovného lososa z Nórska, ktorú následne prijal Orgán na urovnávanie sporov WTO, v ktorej sa stanovuje, že sa musí zohľadniť skutočné ziskové rozpätie stanovené pre transakcie v bežnom obchode s príslušnými druhmi výrobku, pre ktoré sa musí vytvoriť normálna hodnota. Pozri WT/DS337/R zo 16. novembra 2007 – prijatá Orgánom na urovnávanie sporov WTO 15. januára 2008, body 7.289 až 7.319.


title: Vykonávacie nariadenie Komisie (EÚ) 2019/1321 z 23. júla 2019, ktorým sa schvaľuje zmena špecifikácie chráneného označenia pôvodu alebo chráneného zemepisného označenia „Contea di Sclafani“ (CHOP)

text:
                  6.8.2019

                  SK

                  Úradný vestník Európskej únie

                  L 206/9

         VYKONÁVACIE NARIADENIE KOMISIE (EÚ) 2019/1321
         z 23. júla 2019,
         ktorým sa schvaľuje zmena špecifikácie chráneného označenia pôvodu alebo chráneného zemepisného označenia „Contea di Sclafani“ (CHOP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 99,
         keďže:

                     (1)

                     Komisia preskúmala žiadosť o schválenie zmeny špecifikácie chráneného označenia pôvodu „Contea di Sclafani“, ktorú predložilo Taliansko v súlade s článkom 105 nariadenia (EÚ) č. 1308/2013. Medzi zmeny patrí zmena názvu „Contea di Sclafani“ na názov „Contea di Sclafani“/„Valledolmo – Contea di Sclafani“.

                     (2)

                     V zmysle článku 97 ods. 3 nariadenia (EÚ) č. 1308/2013 (2) Komisia túto žiadosť o schválenie zmeny špecifikácie uverejnila v Úradnom vestníku Európskej únie.

                     (3)

                     Komisii nebola oznámená žiadna námietka v zmysle článku 98 nariadenia (EÚ) č. 1308/2013.

                     (4)

                     Zmena špecifikácie by sa preto v súlade s článkom 99 nariadenia (EÚ) č. 1308/2013 mala schváliť.

                     (5)

                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

               PRIJALA TOTO NARIADENIE:

            Článok 1
            Zmena špecifikácie uverejnená v Úradnom vestníku Európskej únie týkajúca sa názvu „Contea di Sclafani“ (CHOP) sa schvaľuje.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 23. júla 2019

                  Za Komisiu

                  v mene predsedu

               Phil HOGAN

                  člen Komisie

            (1)  Ú. v. EÚ L 347, 20.12.2013, s. 671.

            (2)  Ú. v. EÚ C 76, 1.3.2019, s. 3.


title: Vykonávacie nariadenie Komisie (EÚ) 2019/1322 z 26. júla 2019, ktorým sa názvu „El Vicario“ (CHOP) udeľuje ochrana podľa článku 99 nariadenia Európskeho parlamentu a Rady (EÚ) č. 1308/2013

text:
                  6.8.2019

                  SK

                  Úradný vestník Európskej únie

                  L 206/11

         VYKONÁVACIE NARIADENIE KOMISIE (EÚ) 2019/1322
         z 26. júla 2019,
         ktorým sa názvu „El Vicario“ (CHOP) udeľuje ochrana podľa článku 99 nariadenia Európskeho parlamentu a Rady (EÚ) č. 1308/2013
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 99,
         keďže:

                     (1)

                     Komisia v súlade s článkom 97 ods. 2 a 3 nariadenia (EÚ) č. 1308/2013 preskúmala žiadosť Španielska o zápis názvu „El Vicario“ do registra a uverejnila ju v Úradnom vestníku Európskej únie (2).

                     (2)

                     Komisii nebola oznámená žiadna námietka v zmysle článku 98 nariadenia (EÚ) č. 1308/2013.

                     (3)

                     V súlade s článkom 99 nariadenia (EÚ) č. 1308/2013 by mal byť názov „El Vicario“ chránený a zapísaný do registra uvedeného v článku 104 daného nariadenia.

                     (4)

                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

               PRIJALA TOTO NARIADENIE:

            Článok 1
            Týmto sa udeľuje ochrana názvu „El Vicario“ (CHOP).

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 26. júla 2019

                  Za Komisiu

                  v mene predsedu

               Phil HOGAN

                  člen Komisie

            (1)  Ú. v. EÚ L 347, 20.12.2013, s. 671.

            (2)  Ú. v. EÚ C 106, 20.3.2019, s. 12.


title: Vykonávacie nariadenie Komisie (EÚ) 2019/1323 z 2. augusta 2019 o výnimočných opatreniach na podporu trhu v sektoroch vajec a hydinového mäsa v Taliansku

text:
                  6.8.2019

                  SK

                  Úradný vestník Európskej únie

                  L 206/12

         VYKONÁVACIE NARIADENIE KOMISIE (EÚ) 2019/1323
         z 2. augusta 2019
         o výnimočných opatreniach na podporu trhu v sektoroch vajec a hydinového mäsa v Taliansku
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 220 ods. 1 písm. a),
         keďže:

                     (1)

                     V období od 1. októbra 2017 do 30. júna 2018 Taliansko potvrdilo a oznámilo výskyt 45 ohnísk vysokopatogénnej aviárnej influenzy podtypu H5. Postihnuté druhy sú kačice, morky, perličky a kurčatá druhu Gallus domesticus.

                     (2)

                     Taliansko bezodkladne a účinne prijalo všetky potrebné opatrenia týkajúce sa zdravia zvierat a veterinárne opatrenia v zmysle požiadaviek smernice Rady 2005/94/ES (2).

                     (3)

                     Taliansko prijalo predovšetkým kontrolné, monitorovacie a preventívne opatrenia a vymedzilo ochranné pásma a pásma dohľadu (ďalej len „regulované pásma“) podľa vykonávacích rozhodnutí Komisie (EÚ) 2017/1845 (3), (EÚ) 2017/1930 (4), (EÚ) 2017/1969 (5), (EÚ) 2017/2000 (6), (EÚ) 2017/2175 (7), (EÚ) 2017/2289 (8), (EÚ) 2017/2412 (9), (EÚ) 2018/342 (10), (EÚ) 2018/418 (11) a (EÚ) 2018/510 (12).

                     (4)

                     Taliansko informovalo Komisiu, že potrebné opatrenia týkajúce sa zdravia a veterinárne opatrenia, ktoré sa uplatňovali na zamedzenie a potlačenie šírenia choroby, mali vplyv na veľmi veľký počet hospodárskych subjektov a že tieto hospodárske subjekty utrpeli straty príjmov, pri ktorých nevzniká nárok na finančný príspevok Únie podľa nariadenia Európskeho parlamentu a Rady (EÚ) č. 652/2014 (13).

                     (5)

                     V súvislosti s výskytom ohnísk potvrdených v období od 1. októbra 2017 do 30. júna 2018 bola Komisii 28. januára 2019 doručená formálna žiadosť Talianska o čiastočné financovanie určitých výnimočných opatrení podľa článku 220 ods. 3 nariadenia (EÚ) č. 1308/2013. Talianske orgány objasnili a zdokumentovali svoju žiadosť 19. februára 2019, 28. februára 2019, 1. apríla 2019, 30. mája 2019 a 12. júna 2019.

                     (6)

                     V dôsledku opatrení týkajúcich sa zdravia zvierat a veterinárnych opatrení uvedených v odôvodnení 3 sa predĺžilo obdobie bez zástavu, zakázalo sa umiestňovanie vtákov a obmedzilo sa ich premiestňovanie v hydinových chovoch všetkých druhov v regulovaných pásmach vymedzených v reakcii na výskyt ohnísk vysokopatogénnej aviárnej influenzy podtypu H5. Týkalo sa to týchto druhov: kačice, morky, perličky a kurčatá druhu Gallus domesticus. Spôsobilo to stratu v produkcii násadových vajec, konzumných vajec, živých zvierat a hydinového mäsa v týchto chovoch. Je preto vhodné poskytnúť kompenzáciu za straty v dôsledku zničenia a spracovania vajec, ako aj za nevyprodukované zvieratá, dlhšie obdobie chovu alebo usmrtenie.

                     (7)

                     V súlade s článkom 220 ods. 5 nariadenia (EÚ) č. 1308/2013 čiastočné financovanie zo zdrojov Únie musí zodpovedať 50 % výdavkov, ktoré Taliansko vynaložilo na výnimočné opatrenia na podporu trhu. Maximálne množstvá oprávnené na financovanie pri každom výnimočnom opatrení na podporu trhu by mala Komisia stanoviť po preskúmaní žiadosti Talianska týkajúcej sa výskytu ohnísk potvrdených v období od 1. októbra 2017 do 30. júna 2018.

                     (8)

                     S cieľom predísť akémukoľvek riziku nadmernej kompenzácie by paušálna suma čiastočného financovania mala byť založená na technických a ekonomických štúdiách alebo účtovných dokladoch a mala by byť stanovená na primeranej úrovni pre každé zviera a každý produkt podľa kategórií.

                     (9)

                     V snahe zabrániť dvojitému financovaniu by sa vzniknuté straty nemali kompenzovať zo štátnej pomoci alebo z poistenia a čiastočné financovanie zo zdrojov Únie by sa podľa tohto nariadenia malo obmedziť na oprávnené zvieratá a produkty, v prípade ktorých nebol poskytnutý žiadny finančný príspevok Únie podľa nariadenia (EÚ) č. 652/2014.

                     (10)

                     Rozsah a trvanie výnimočných opatrení na podporu trhu stanovených v tomto nariadení by sa mali obmedziť na mieru, ktorá je na podporu trhu nevyhnutne potrebná. Výnimočné opatrenia na podporu trhu by sa mali uplatňovať iba na produkciu vajec a hydiny v chovoch nachádzajúcich sa v regulovaných pásmach a na obdobie trvania opatrení týkajúcich sa zdravia zvierat a veterinárnych opatrení stanovených v právnych predpisoch Únie a Talianska relevantných pre 45 ohnísk vysokopatogénnej aviárnej influenzy, ktoré boli potvrdené v období od 1. októbra 2017 do 30. júna 2018, a pre príslušné regulované pásma.

                     (11)

                     Aby sa zabezpečila flexibilita v prípade, keď sa počty vajec alebo zvierat oprávnených na kompenzáciu líšia od maximálnych počtov stanovených v tomto nariadení, ktoré sa zakladajú na odhadoch, môže sa kompenzácia v rámci určitých limitov prispôsobiť, pokiaľ sa dodrží maximálna suma výdavkov čiastočne financovaných zo zdrojov Únie.

                     (12)

                     V záujme riadneho rozpočtového hospodárenia v súvislosti s týmito výnimočnými opatreniami na podporu trhu by mali byť oprávnené na čiastočné financovanie zo zdrojov Únie iba tie platby, ktoré Taliansko poukáže prijímateľom najneskôr do 30. septembra 2020. článok 5 ods. 2 delegovaného nariadenia Komisie (EÚ) č. 907/2014 (14) by sa nemal uplatniť.

                     (13)

                     S cieľom zabezpečiť oprávnenosť a správnosť platieb by Taliansko malo vykonávať kontroly ex ante.

                     (14)

                     Taliansko by malo Komisiu informovať o zúčtovaní platieb, aby Únia mohla vykonať finančnú kontrolu.

                     (15)

                     S cieľom zaistiť bezodkladné vykonávanie opatrení stanovených tomto nariadení v Taliansku by toto nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie.

                     (16)

                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

               PRIJALA TOTO NARIADENIE:

            Článok 1
            Únia poskytne čiastočné financovanie vo výške 50 % výdavkov Talianska na podporu trhu s násadovými vajcami, konzumnými vajcami a hydinovým mäsom, ktorý bol vážne postihnutý výskytom 45 ohnísk vysokopatogénnej aviárnej influenzy podtypu H5, ktoré Taliansko zistilo a oznámilo v období od 1. októbra 2017 do 30. júna 2018.

            Článok 2
            Výdavky Talianska sú oprávnené na čiastočné financovanie zo zdrojov Únie iba:

                        a)

                        na obdobie uplatňovania opatrení týkajúcich sa zdravia zvierat a veterinárnych opatrení stanovených v právnych predpisoch Únie a Talianska, ktoré sa uvádzajú v prílohe a súvisia s obdobím vymedzeným v článku 1, a

                        b)

                        v prípade tých chovov hydiny, na ktoré sa vzťahujú opatrenia týkajúce sa zdravia zvierat a veterinárne opatrenia a ktoré sa nachádzajú v pásmach stanovených v právnych predpisoch Únie a Talianska, ktoré sa uvádzajú v prílohe (regulované pásma), a

                        c)

                        ak ich Taliansko prijímateľom vyplatilo najneskôr do 30. septembra 2020. článok 5 ods. 2 delegovaného nariadenia (EÚ) č. 907/2014 sa neuplatňuje, a

                        d)

                        ak sa na zviera alebo produkt v období uvedenom v písmene a) nevyužili žiadne kompenzácie vo forme štátnej pomoci alebo poistenia a neprijal sa na ne žiaden finančný príspevok Únie podľa nariadenia (EÚ) č. 652/2014.

            Článok 3

               1.   Maximálna úroveň čiastočného financovania zo zdrojov Únie je 32 147 498 EUR a člení sa takto:

                           a)

                           v prípade strát v produkcii hydiny nachádzajúcej sa v regulovanom pásme sa uplatňujú tieto paušálne sadzby:

                                       i)

                                       0,1050 EUR za zničené násadové vajce patriace pod číselný znak KN 0407 11 00, a to najviac za 406 355 vajec;

                                       ii)

                                       0,07 EUR za násadové vajce patriace pod číselný znak KN 0407 11 00 spracované do vaječných výrobkov, a to najviac za 18 211 121 vajec;

                                       iii)

                                       0,0167 EUR za vajce patriace pod číselný znak KN 0407 11 00 spracované do vaječných výrobkov, a to najviac za 28 730 220 vajec;

                                       iv)

                                       0 064 EUR na týždeň za brojlera patriaceho pod číselný znak KN 0105 94 00, a to najviac za 50 390 617 zvierat;

                                       v)

                                       0,13 EUR na týždeň za nosnicu z klietkového chovu patriacu pod číselný znak KN 0105 94 00, a to najviac za 391 246 zvierat;

                                       vi)

                                       0,17 EUR na týždeň za nosnicu z podlahového chovu patriacu pod číselný znak KN 0105 94 00, a to najviac za 1 933 867 zvierat;

                                       vii)

                                       0 045 EUR na týždeň za mládku z klietkového chovu patriacu pod číselný znak KN 0105 94 00, a to najviac za 185 900 zvierat;

                                       viii)

                                       0 055 EUR na týždeň za mládku z podlahového chovu patriacu pod číselný znak KN 0105 94 00, a to najviac za 265 136 zvierat;

                                       ix)

                                       0 194 EUR na týždeň za výkrmovú kačicu patriacu pod číselný znak KN 0105 99 10, a to najviac za 140 000 zvierat;

                                       x)

                                       0,13 EUR na týždeň za samicu výkrmovej morky patriacu pod číselný znak KN 0105 99 30, a to najviac za 3 263 749 zvierat;

                                       xi)

                                       0 215 EUR na týždeň za samca výkrmovej morky patriaceho pod číselný znak KN 0105 99 30, a to najviac za 6 140 730 zvierat;

                                       xii)

                                       0,1475 EUR na týždeň za perličku patriacu pod číselný znak KN 0105 99 50, a to najviac za 392 869 zvierat;

                           b)

                           v prípade strát súvisiacich s úpravou obdobia chovu v dôsledku zákazu premiestňovania v regulovaných pásmach sa uplatňujú tieto paušálne sadzby za zviera:

                                       i)

                                       0,115 EUR na týždeň za štandardnú mládku patriacu pod číselný znak KN 0105 94 00, a to najviac za 323 784 zvierat;

                                       ii)

                                       0,12 EUR na týždeň za štandardného brojlera patriaceho pod číselný znak KN 0105 94 00, a to najviac za 5 600 zvierat;

                                       iii)

                                       3,06 EUR za kapúna nadmernej veľkosti patriaceho pod číselný znak KN 0105 94 00, a to najviac za 2 000 zvierat;

                                       iv)

                                       1,0534 EUR za morku patriacu pod číselný znak KN 0105 99 30, a to najviac za 11 021 zvierat;

                                       v)

                                       0,5627 EUR za mladú morku nadmernej veľkosti patriacu pod číselný znak KN 0105 99 30, a to najviac za 12 662 zvierat;

                           c)

                           v prípade usmrtenia hydiny v regulovaných pásmach sa uplatňujú tieto paušálne sadzby za zviera:

                                       i)

                                       0,19 EUR za kurča patriace pod číselný znak KN 0105 11 19, a to najviac za 40 908 zvierat;

                                       ii)

                                       0,2015 EUR za kurča z voľného výbehu patriace pod číselný znak KN 0105 11 19, a to najviac za 1 455 308 zvierat;

                                       iii)

                                       0 565 EUR za morku patriacu pod číselný znak KN 0105 12 00, a to najviac za 847 257 zvierat;

                                       iv)

                                       1,03 EUR za moriaka patriaceho pod číselný znak KN 0105 12 00, a to najviac za 586 923 zvierat;

                           d)

                           v prípade straty v produkcii plemenných zvierat nachádzajúcich sa v regulovaných pásmach sa uplatňujú tieto paušálne sadzby za zviera:

                                       i)

                                       0 135 EUR na týždeň za brojlera patriaceho pod číselný znak KN 0105 94 00, a to najviac za 1 621 820 zvierat;

                                       ii)

                                       1 185 EUR na týždeň za morku patriacu pod číselný znak KN 0105 99 30, a to najviac za 128 689 zvierat.

               2.   Ak počet vajec alebo zvierat oprávnených na kompenzáciu prekročí maximálny počet vajec alebo zvierat stanovený na jednotlivé položky v odseku 1, môžu sa výdavky oprávnené na čiastočné financovanie zo zdrojov Únie pre jednotlivé položky upraviť a môžu presiahnuť sumy vyplývajúce z uplatnenia maximálneho počtu na jednotlivú položku za predpokladu, že celková úprava neprekročí 10 % maximálnej výšky výdavkov čiastočne financovaných zo zdrojov Únie uvedených v odseku 1.

            Článok 4
            Taliansko vykoná administratívne a fyzické kontroly v súlade s článkami 58 a 59 nariadenia Európskeho parlamentu a Rady (EÚ) č. 1306/2013 (15).
            Taliansko overí najmä:

                        a)

                        oprávnenosť žiadateľa, ktorý predkladá žiadosť o podporu;

                        b)

                        v prípade každého oprávneného žiadateľa: oprávnenosť, množstvo a hodnotu skutočnej straty v produkcii;

                        c)

                        to, že žiadnemu oprávnenému žiadateľovi nebolo poskytnuté financovanie z iných zdrojov na kompenzáciu strát uvedených v článku 2 tohto nariadenia.

                  Oprávneným žiadateľom, u ktorých sa skončili administratívne kontroly, sa môže vyplatiť pomoc bez toho, aby sa čakalo na skončenie všetkých kontrol, a to najmä kontrol vybraných žiadateľov, u ktorých sa majú vykonať kontroly na mieste.
            V prípadoch, keď sa oprávnenosť žiadateľa nepotvrdila, finančná pomoc sa musí vrátiť a uplatnia sa sankcie.

            Článok 5
            Taliansko Komisiu informuje o zúčtovaní platieb.

            Článok 6
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 2. augusta 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 347, 20.12.2013, s. 671.

            (2)  Smernica Rady 2005/94/ES z 20. decembra 2005 o opatreniach Spoločenstva na kontrolu vtáčej chrípky a o zrušení smernice 92/40/EHS (Ú. v. EÚ L 10, 14.1.2006, s. 16).

            (3)  Vykonávacie rozhodnutie Komisie (EÚ) 2017/1845 z 11. októbra 2017, ktorým sa mení príloha k vykonávaciemu rozhodnutiu (EÚ) 2017/247 o ochranných opatreniach v súvislosti s výskytom ohnísk vysokopatogénnej aviárnej influenzy v určitých členských štátoch (Ú. v. EÚ L 262, 12.10.2017, s. 7).

            (4)  Vykonávacie rozhodnutie Komisie (EÚ) 2017/1930 z 20. októbra 2017, ktorým sa mení príloha k vykonávaciemu rozhodnutiu (EÚ) 2017/247 o ochranných opatreniach v súvislosti s výskytom ohnísk vysokopatogénnej aviárnej influenzy v určitých členských štátoch (Ú. v. EÚ L 272, 21.10.2017, s. 18).

            (5)  Vykonávacie rozhodnutie Komisie (EÚ) 2017/1969 z 27. októbra 2017, ktorým sa mení príloha k vykonávaciemu rozhodnutiu (EÚ) 2017/247 o ochranných opatreniach v súvislosti s výskytom ohnísk vysokopatogénnej aviárnej influenzy v určitých členských štátoch (Ú. v. EÚ L 279, 28.10.2017, s. 56).

            (6)  Vykonávacie rozhodnutie Komisie (EÚ) 2017/2000 zo 6. novembra 2017, ktorým sa mení príloha k vykonávaciemu rozhodnutiu (EÚ) 2017/247 o ochranných opatreniach v súvislosti s výskytom ohnísk vysokopatogénnej aviárnej influenzy v určitých členských štátoch (Ú. v. EÚ L 289, 8.11.2017, s. 9).

            (7)  Vykonávacie rozhodnutie Komisie (EÚ) 2017/2175 z 21. novembra 2017, ktorým sa mení príloha k vykonávaciemu rozhodnutiu (EÚ) 2017/247 o ochranných opatreniach v súvislosti s výskytom ohnísk vysokopatogénnej aviárnej influenzy v určitých členských štátoch (Ú. v. EÚ L 306, 22.11.2017, s. 31).

            (8)  Vykonávacie rozhodnutie Komisie (EÚ) 2017/2289 z 11. decembra 2017, ktorým sa mení príloha k vykonávaciemu rozhodnutiu (EÚ) 2017/247 o ochranných opatreniach v súvislosti s výskytom ohnísk vysokopatogénnej aviárnej influenzy v určitých členských štátoch (Ú. v. EÚ L 328, 12.12.2017, s. 126).

            (9)  Vykonávacie rozhodnutie Komisie (EÚ) 2017/2412 z 20. decembra 2017, ktorým sa mení príloha k vykonávaciemu rozhodnutiu (EÚ) 2017/247 o ochranných opatreniach v súvislosti s výskytom ohnísk vysokopatogénnej aviárnej influenzy v určitých členských štátoch (Ú. v. EÚ L 342, 21.12.2017, s. 29).

            (10)  Vykonávacie rozhodnutie Komisie (EÚ) 2018/342 zo 7. marca 2018, ktorým sa mení príloha k vykonávaciemu rozhodnutiu (EÚ) 2017/247 o ochranných opatreniach v súvislosti s výskytom ohnísk vysokopatogénnej aviárnej influenzy v určitých členských štátoch (Ú. v. EÚ L 65, 8.3.2018, s. 43).

            (11)  Vykonávacie rozhodnutie Komisie (EÚ) 2018/418 zo 16. marca 2018, ktorým sa mení príloha k vykonávaciemu rozhodnutiu (EÚ) 2017/247 o ochranných opatreniach v súvislosti s výskytom ohnísk vysokopatogénnej aviárnej influenzy v určitých členských štátoch (Ú. v. EÚ L 75, 19.3.2018, s. 27).

            (12)  Vykonávacie rozhodnutie Komisie (EÚ) 2018/510 z 26. marca 2018, ktorým sa mení príloha k vykonávaciemu rozhodnutiu (EÚ) 2017/247 o ochranných opatreniach v súvislosti s výskytom ohnísk vysokopatogénnej aviárnej influenzy v určitých členských štátoch (Ú. v. EÚ L 83, 27.3.2018, s. 16).

            (13)  Nariadenie Európskeho parlamentu a Rady (EÚ) č. 652/2014 z 15. mája 2014, ktorým sa stanovuje hospodárenie s výdavkami týkajúcimi sa potravinového reťazca, zdravia a dobrých životných podmienok zvierat, ako aj zdravia rastlín a rastlinného rozmnožovacieho materiálu a ktorým sa menia smernice Rady 98/56/ES, 2000/29/ES a 2008/90/ES, nariadenia Európskeho parlamentu a Rady (ES) č. 178/2002, (ES) č. 882/2004 a (ES) č. 396/2005, smernica Európskeho parlamentu a Rady 2009/128/ES a nariadenie Európskeho parlamentu a Rady (ES) č. 1107/2009 a zrušujú rozhodnutia Rady 66/399/EHS, 76/894/EHS a 2009/470/ES (Ú. v. EÚ L 189, 27.6.2014, s. 1).

            (14)  Delegované nariadenie Komisie (EÚ) č. 907/2014 z 11. marca 2014, ktorým sa dopĺňa nariadenie Európskeho parlamentu a Rady (EÚ) č. 1306/2013, pokiaľ ide o platobné agentúry a ostatné orgány, finančné hospodárenie, schvaľovanie účtovných závierok, zábezpeky a používanie eura (Ú. v. EÚ L 255, 28.8.2014, s. 18).

            (15)  Nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (Ú. v. EÚ L 347, 20.12.2013, s. 549).

            PRÍLOHA

               Regulované pásma a obdobia uvedené v článku 2

            Časti Talianska a obdobia stanovené v súlade so smernicou 2005/94/ES a vymedzené v týchto právnych predpisoch:

                        —

                        vykonávacie rozhodnutie Komisie (EÚ) 2017/1845 z 11. októbra 2017, ktorým sa mení príloha k vykonávaciemu rozhodnutiu (EÚ) 2017/247 o ochranných opatreniach v súvislosti s výskytom ohnísk vysokopatogénnej aviárnej influenzy v určitých členských štátoch (Ú. v. EÚ L 262, 12.10.2017, s. 7),

                        —

                        vykonávacie rozhodnutie Komisie (EÚ) 2017/1930 z 20. októbra 2017, ktorým sa mení príloha k vykonávaciemu rozhodnutiu (EÚ) 2017/247 o ochranných opatreniach v súvislosti s výskytom ohnísk vysokopatogénnej aviárnej influenzy v určitých členských štátoch (Ú. v. EÚ L 272, 21.10.2017, s. 18),

                        —

                        vykonávacie rozhodnutie Komisie (EÚ) 2017/1969 z 27. októbra 2017, ktorým sa mení príloha k vykonávaciemu rozhodnutiu (EÚ) 2017/247 o ochranných opatreniach v súvislosti s výskytom ohnísk vysokopatogénnej aviárnej influenzy v určitých členských štátoch (Ú. v. EÚ L 279, 28.10.2017, s. 56),

                        —

                        vykonávacie rozhodnutie Komisie (EÚ) 2017/2000 zo 6. novembra 2017, ktorým sa mení príloha k vykonávaciemu rozhodnutiu (EÚ) 2017/247 o ochranných opatreniach v súvislosti s výskytom ohnísk vysokopatogénnej aviárnej influenzy v určitých členských štátoch (Ú. v. EÚ L 289, 8.11.2017, s. 9),

                        —

                        vykonávacie rozhodnutie Komisie (EÚ) 2017/2175 z 21. novembra 2017, ktorým sa mení príloha k vykonávaciemu rozhodnutiu (EÚ) 2017/247 o ochranných opatreniach v súvislosti s výskytom ohnísk vysokopatogénnej aviárnej influenzy v určitých členských štátoch (Ú. v. EÚ L 306, 22.11.2017, s. 31),

                        —

                        vykonávacie rozhodnutie Komisie (EÚ) 2017/2289 z 11. decembra 2017, ktorým sa mení príloha k vykonávaciemu rozhodnutiu (EÚ) 2017/247 o ochranných opatreniach v súvislosti s výskytom ohnísk vysokopatogénnej aviárnej influenzy v určitých členských štátoch (Ú. v. EÚ L 328, 12.12.2017, s. 126),

                        —

                        vykonávacie rozhodnutie Komisie (EÚ) 2017/2412 z 20. decembra 2017, ktorým sa mení príloha k vykonávaciemu rozhodnutiu (EÚ) 2017/247 o ochranných opatreniach v súvislosti s výskytom ohnísk vysokopatogénnej aviárnej influenzy v určitých členských štátoch (Ú. v. EÚ L 342, 21.12.2017, s. 29),

                        —

                        vykonávacie rozhodnutie Komisie (EÚ) 2018/342 zo 7. marca 2018, ktorým sa mení príloha k vykonávaciemu rozhodnutiu (EÚ) 2017/247 o ochranných opatreniach v súvislosti s výskytom ohnísk vysokopatogénnej aviárnej influenzy v určitých členských štátoch (Ú. v. EÚ L 65, 8.3.2018, s. 43),

                        —

                        vykonávacie rozhodnutie Komisie (EÚ) 2018/418 zo 16. marca 2018, ktorým sa mení príloha k vykonávaciemu rozhodnutiu (EÚ) 2017/247 o ochranných opatreniach v súvislosti s výskytom ohnísk vysokopatogénnej aviárnej influenzy v určitých členských štátoch (Ú. v. EÚ L 75, 19.3.2018, s. 27),

                        —

                        vykonávacie rozhodnutie Komisie (EÚ) 2018/510 z 26. marca 2018, ktorým sa mení príloha k vykonávaciemu rozhodnutiu (EÚ) 2017/247 o ochranných opatreniach v súvislosti s výskytom ohnísk vysokopatogénnej aviárnej influenzy v určitých členských štátoch (Ú. v. EÚ L 83, 27.3.2018, s. 16),

                        —

                        výnosy ministerstva zdravotníctva, ktorými sa vyhlasuje infekcia v nadväznosti na výskyt ohnísk vysokopatogénnej aviárnej influenzy, ktoré sa potvrdili v období od 1. októbra 2017 do 30. júna 2018.


title: Vykonávacie nariadenie Komisie (EÚ) 2019/1324 z 5. august 2019 o povolení prípravku s obsahom endo-1,4-β-xylanázy produkovanej mikroorganizmom Bacillus subtilis LMG S-27588 ako kŕmnej doplnkovej látky pre kurčatá vo výkrme alebo chované na znášku, morky vo výkrme alebo chované na plemeno, menej významné druhy hydiny vo výkrme alebo chované na znášku alebo na plemeno, odstavené prasiatka, ošípané vo výkrme a menej významné druhy ošípaných (držiteľ povolenia Puratos) (Text s významom pre EHP)

text:
                  6.8.2019

                  SK

                  Úradný vestník Európskej únie

                  L 206/18

         VYKONÁVACIE NARIADENIE KOMISIE (EÚ) 2019/1324
         z 5. august 2019
         o povolení prípravku s obsahom endo-1,4-β-xylanázy produkovanej mikroorganizmom Bacillus subtilis LMG S-27588 ako kŕmnej doplnkovej látky pre kurčatá vo výkrme alebo chované na znášku, morky vo výkrme alebo chované na plemeno, menej významné druhy hydiny vo výkrme alebo chované na znášku alebo na plemeno, odstavené prasiatka, ošípané vo výkrme a menej významné druhy ošípaných (držiteľ povolenia Puratos)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,
         keďže:

                     (1)

                     V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat, ako aj dôvody a postupy udeľovania takýchto povolení.

                     (2)

                     V súlade s článkom 7 nariadenia (ES) č. 1831/2003 bola predložená žiadosť o povolenie prípravku s obsahom endo-1,4-β-xylanázy produkovanej mikroorganizmom Bacillus subtilis (LMG S-27588). K uvedených žiadostiam boli priložené údaje a doklady požadované podľa článku 7 ods. 3 uvedeného nariadenia.

                     (3)

                     Žiadosti sa týkajú povolenia prípravku s obsahom endo-1,4-β-xylanázy produkovanej mikroorganizmom Bacillus subtilis LMG S-27588 ako kŕmnej doplnkovej látky pre kurčatá vo výkrme alebo chované na znášku, morky vo výkrme alebo chované na plemeno, menej významné druhy hydiny vo výkrme alebo chované na znášku alebo na plemeno, odstavené prasiatka, ošípané vo výkrme a menej významné druhy ošípaných, ktoré sa majú zaradiť do kategórie doplnkových látok „zootechnické doplnkové látky“.

                     (4)

                     Európsky úrad pre bezpečnosť potravín (ďalej len „úrad“) vo svojich stanoviskách zo 6. júla 2017 (2) a 23. januára 2019 (3) skonštatoval, že prípravok s obsahom endo-1,4-β-xylanázy produkovanej mikroorganizmom Bacillus subtilis LMG S-27588 nemá za navrhovaných podmienok používania negatívny účinok na zdravie zvierat, bezpečnosť spotrebiteľov ani životné prostredie. Takisto dospel k záveru, že doplnková látka môže byť potenciálnym respiračným senzibilizátorom a že nemožno vyvodiť žiadny záver, pokiaľ ide o jej potenciálnu dermálnu senzibilizáciu. Komisia sa preto domnieva, že by sa mali prijať vhodné ochranné opatrenia s cieľom zabrániť negatívnym účinkom na zdravie ľudí, najmä pokiaľ ide o používateľov doplnkovej látky. Úrad takisto dospel k záveru, že uvedená doplnková látka ukázala zlepšenie zootechnickej úžitkovosti v prípade kurčiat vo výkrme, moriek vo výkrme alebo chovaných na plemeno, odstavených prasiatok a ošípaných vo výkrme. Úrad sa domnieva, že tieto závery možno extrapolovať na kurčatá chované na znášku, menej významné druhy hydiny a menej významné druhy ošípaných, ktoré sú odstavené a vo výkrme. Úrad nepovažuje za potrebné stanoviť osobitné požiadavky na monitorovanie po umiestnení na trh. Zároveň overil správu o metóde analýzy kŕmnych doplnkových látok v krmive predloženú referenčným laboratóriom zriadeným nariadením (ES) č. 1831/2003.

                     (5)

                     Z posúdenia prípravku s obsahom endo-1,4-β-xylanázy produkovanej mikroorganizmom Bacillus subtilis LMG S-27588 vyplýva, že podmienky povolenia stanovené v článku 5 nariadenia (ES) č. 1831/2003 sú splnené. Používanie uvedeného prípravku by sa preto malo povoliť podľa prílohy k tomuto nariadeniu.

                     (6)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Prípravok špecifikovaný v prílohe, ktorý patrí do kategórie doplnkových látok „zootechnické doplnkové látky“ a do funkčnej skupiny „látky zvyšujúce stráviteľnosť“, sa povoľuje ako doplnková látka vo výžive zvierat, ako sa uvádza v prílohe.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 5. august 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 268, 18.10.2003, s. 29.

            (2)  Vestník EFSA (EFSA Journal) (2017) 15(7):4941.

            (3)  Vestník EFSA (EFSA Journal) (2019) 17(2):5609, Vestník EFSA (EFSA Journal) (2019) 17(2):5610.

            PRÍLOHA

                        Identifikačné číslo doplnkovej látky

                        Názov/meno držiteľa povolenia

                        Doplnková látka

                        Zloženie, chemický vzorec, opis, analytická metóda

                        Druh alebo kategória zvierat

                        Maximálny vek

                        Minimálny obsah

                        Maximálny obsah

                        Iné ustanovenia

                        Koniec platnosti povolenia

                        Jednotky aktivity/kg kompletného krmiva s obsahom vlhkosti 12 %

                           Kategória zootechnických doplnkových látok. Funkčná skupina: látky zvyšujúce stráviteľnosť.

                        4a30

                        Puratos

                        endo-1,4-β-xylanáza
                        ES 3.2.1.8

                           Zloženie doplnkovej látky:

                        prípravok s obsahom endo-1,4-β-xylanázy produkovanej mikroorganizmom Bacillus subtilis LMG S-27588, ktorý má minimálnu aktivitu: 500 ADXU (1)/g
                        v tuhej a tekutej forme

                           Charakteristika účinnej látky:

                        endo-1,4-β-xylanáza produkovaná mikroorganizmom Bacillus subtilis LMG S-27588

                           Analytická metóda
                            (2)

                        Na účely kvantifikácie aktivity endo-1,4-β-xylanázy v kŕmnej doplnkovej látke:

                                    —

                                    kolorimetrická metóda, ktorou sa stanovuje množstvo redukujúcich cukrov uvoľnených pôsobením endo-1,4-β-xylanázy na substrát obsahujúci xylán z bukového dreva za prítomnosti kyseliny 3,5-dinitrosalicylovej (DNS).

                              Na účely kvantifikácie aktivity endo-1,4-β-xylanázy v premixoch a krmivách:

                                    —

                                    kolorimetrická metóda, pri ktorej sa meria farbivo rozpustné vo vode uvoľnené pôsobením endo-1,4-β-xylanázy z arabinoxylánového substrátu zosieťovaného azurínom.

                        kurčatá vo výkrme alebo chované na znášku
                        morky vo výkrme alebo chované na plemeno
                        menej významné druhy hydiny vo výkrme alebo chované na znášku alebo na plemeno

                        —

                        100 ADXU/g

                        —

                                    1.

                                    V návode na použitie doplnkovej látky a premixu sa musia uvádzať podmienky skladovania a stabilita pri tepelnom ošetrení.

                                    2.

                                    Pre používateľov doplnkovej látky a premixov stanovia prevádzkovatelia krmivárskych podnikov prevádzkové postupy a organizačné opatrenia s cieľom riešiť potenciálne riziká vyplývajúce z ich používania. Ak uvedené riziká nemožno takýmito postupmi a opatreniami odstrániť alebo znížiť na minimum, doplnková látka a premixy sa musia používať s osobnými ochrannými prostriedkami vrátane prostriedkov na ochranu dýchacích ciest a pokožky.

                        26. augusta 2029

                        odstavené prasiatka
                        ošípané vo výkrme
                        menej významné druhy ošípaných vo výkrme

               (1)  Jedno ADXU je množstvo enzýmu, ktoré uvoľní 1 mikromol redukujúcich cukrov (ekvivalent xylózy) zo xylánu z bukového dreva za minútu pri pH 6,0 a teplote 70 °C.

               (2)  Podrobné informácie o analytických metódach sú k dispozícii na tejto adrese referenčného laboratória: https://ec.europa.eu/jrc/en/eurl/feed-additives/evaluation-reports.


title: Vykonávacie nariadenie Komisie (EÚ) 2019/1346 z 8. augusta 2019, ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení [„Pomodoro S. Marzano dell'Agro Sarnese-Nocerino“ (CHOP)]

text:
                  14.8.2019

                  SK

                  Úradný vestník Európskej únie

                  L 213/1

         VYKONÁVACIE NARIADENIE KOMISIE (EÚ) 2019/1346
         z 8. augusta 2019,
         ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení [„Pomodoro S. Marzano dell'Agro Sarnese-Nocerino“ (CHOP)]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
         keďže:

                     (1)

                     V súlade s článkom 53 ods. 1 prvým pododsekom nariadenia (EÚ) č. 1151/2012 Komisia preskúmala žiadosť Talianska o schválenie zmeny špecifikácie chráneného označenia pôvodu „Pomodoro S. Marzano dell'Agro Sarnese-Nocerino“ zapísaného do registra na základe nariadenia Komisie (ES) č. 1263/96 (2) zmeneného nariadením Komisie (EÚ) č. 1164/2010 (3). Táto zmena zahŕňa zmenu názvu „Pomodoro S. Marzano dell'Agro Sarnese-Nocerino“ na „Pomodoro San Marzano dell'Agro Sarnese-Nocerino“.

                     (2)

                     Vzhľadom na to, že nejde o nepodstatnú zmenu v zmysle článku 53 ods. 2 nariadenia (EÚ) č. 1151/2012, Komisia danú žiadosť o zmenu uverejnila v zmysle článku 50 ods. 2 písm. a) uvedeného nariadenia v Úradnom vestníku Európskej únie (4).

                     (3)

                     Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, zmena špecifikácie by sa mala schváliť,

               PRIJALA TOTO NARIADENIE:

            Článok 1
            Zmena špecifikácie uverejnená v Úradnom vestníku Európskej únie týkajúca sa názvu „Pomodoro S. Marzano dell'Agro Sarnese-Nocerino“ (CHOP) sa schvaľuje.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 8. augusta 2019

                  Za Komisiu

                  v mene predsedu

               Phil HOGAN

                  člen Komisie

            (1)  Ú. v. EÚ L 343, 14.12.2012, s. 1.

            (2)  Nariadenie Komisie (ES) č. 1263/96 z 1. júla 1996, ktorým sa mení a dopĺňa príloha nariadenia (ES) č. 1107/96 o zápise zemepisných názvov a označení pôvodu podľa postupu ustanoveného v článku 17 nariadenia (EHS) č. 2081/92 (Ú. v. ES L 163, 2.7.1996, s. 19).

            (3)  Nariadenie Komisie (EÚ) č. 1164/2010 z 9. decembra 2010, ktorým sa schvaľujú väčšie zmeny a doplnenia špecifikácie názvu zapísaného do Registra chránených označení pôvodu a chránených zemepisných označení [Pomodoro S. Marzano dell'Agro Sarnese-Nocerino (CHOP)] (Ú. v. EÚ L 326, 10.12.2010, s. 66).

            (4)  Ú. v. EÚ C 138, 15.4.2019, s. 2.


title: Vykonávacie nariadenie Komisie (EÚ) 2019/1350 z 12. augusta 2019, ktorým sa do registra zapisuje zemepisné označenie liehoviny podľa článku 30 ods. 2 nariadenia Európskeho parlamentu a Rady (EÚ) 2019/787 [„Absinthe de Pontarlier“]

text:
                  19.8.2019

                  SK

                  Úradný vestník Európskej únie

                  L 215/1

         VYKONÁVACIE NARIADENIE KOMISIE (EÚ) 2019/1350
         z 12. augusta 2019,
         ktorým sa do registra zapisuje zemepisné označenie liehoviny podľa článku 30 ods. 2 nariadenia Európskeho parlamentu a Rady (EÚ) 2019/787 [„Absinthe de Pontarlier“]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/787 zo 17. apríla 2019 o definovaní, popise, prezentácii a označovaní liehovín, používaní názvov liehovín pri prezentácii a označovaní iných potravín, ochrane zemepisných označení liehovín, používaní etylalkoholu a destilátov poľnohospodárskeho pôvodu v alkoholických nápojoch a o zrušení nariadenia (ES) č. 110/2008 (1), a najmä na jeho článok 30 ods. 2,
         keďže:

                     (1)

                     Komisia v súlade s článkom 17 ods. 5 nariadenia Európskeho parlamentu a Rady (ES) č. 110/2008 (2) preskúmala žiadosť Francúzska zo 16. apríla 2014 o zápis zemepisného označenia „Absinthe de Pontarlier“ do registra.

                     (2)

                     Komisia dospela k záveru, že žiadosť je v súlade s nariadením (ES) č. 110/2008, a preto v zmysle článku 17 ods. 6 uvedeného nariadenia v Úradnom vestníku Európskej únie (3) uverejnila hlavné špecifikácie technickej dokumentácie.

                     (3)

                     Komisii nebola oznámená žiadna námietka v zmysle článku 17 ods. 7 nariadenia (ES) č. 110/2008.

                     (4)

                     Nariadenie (EÚ) 2019/787, ktorým sa nahrádza nariadenie (ES) č. 110/2008, nadobudlo účinnosť 25. mája 2019. V súlade s článkom 49 ods. 1 uvedeného nariadenia sa kapitola III nariadenia (ES) č. 110/2008 o zemepisných označeniach zrušuje s účinnosťou od 8. júna 2019. Nariadenie o ochrane by sa preto malo prijať v súlade s novým nariadením.

                     (5)

                     Preto by sa označenie „Absinthe de Pontarlier“ malo zapísať do registra ako zemepisné označenie.

                     (6)

                     Zemepisné označenie „Absinthe de Pontarlier“ by sa malo chrániť v celom rozsahu, výraz „absinthe“ sa môže naďalej používať pri označovaní a prezentácii na území Únie za predpokladu, že sa dodržiavajú zásady a pravidlá uplatniteľné v jej právnom poriadku,

               PRIJALA TOTO NARIADENIE:

            Článok 1
            Zemepisné označenie „Absinthe de Pontarlier“ sa zapisuje do registra. V súlade s článkom 30 ods. 4 nariadenia (EÚ) 2019/787 sa týmto nariadením udeľuje názvu „Absinthe de Pontarlier“ ochrana podľa článku 21 nariadenia (EÚ) 2019/787.

            Článok 2
            Zemepisné označenie „Absinthe de Pontarlier“ je chránené v celom rozsahu, výraz „absinthe“ sa môže naďalej používať pri označovaní a prezentácii na území Únie za predpokladu, že sa dodržiavajú zásady a pravidlá uplatniteľné v jej právnom poriadku.

            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 12. augusta 2019

                  Za Komisiu

                  v mene predsedu

               Phil HOGAN

                  člen Komisie

            (1)  Ú. v. EÚ L 130, 17.5.2019, s. 1.

            (2)  Nariadenie Európskeho parlamentu a Rady (ES) č. 110/2008 z 15. januára 2008 o definovaní, popise, prezentácii, označovaní a ochrane zemepisných označení liehovín a o zrušení nariadenia (EHS) č. 1576/89 (Ú. v. EÚ L 39, 13.2.2008, s. 16).

            (3)  Ú. v. EÚ C 110, 23.3.2018, s. 35.


title: Vykonávacie nariadenie Komisie (EÚ) 2019/1674 z 27. septembra 2019, ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení Beurre d’Isigny (CHOP)

text:
                  8.10.2019

                  SK

                  Úradný vestník Európskej únie

                  L 257/4

         VYKONÁVACIE NARIADENIE KOMISIE (EÚ) 2019/1674
         z 27. septembra 2019,
         ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení „Beurre d’Isigny“ (CHOP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
         keďže:

                     (1)

                     V súlade s článkom 53 ods. 1 prvým pododsekom nariadenia (EÚ) č. 1151/2012 Komisia preskúmala žiadosť Francúzska o schválenie zmeny špecifikácie chráneného označenia pôvodu „Beurre d’Isigny“ zapísaného do registra na základe nariadenia Komisie (ES) č. 1107/96 (2)0.

                     (2)

                     Listom zo 16. októbra 2017 francúzske orgány oznámili Komisii, že na základe článku 15 ods. 4 nariadenia (EÚ) č. 1151/2012 poskytli desiatim hospodárskym subjektom, ktoré sídlia na ich území a spĺňajú podmienky uvedeného článku, prechodné obdobie do 31. decembra 2022, v zmysle výnosu z 12. septembra 2017 o zmene špecifikácie chránených označení pôvodu „Beurre d’Isigny“ a „Crème d’Isigny“, ktorý bol uverejnený 20. septembra 2017 v Úradnom vestníku Francúzskej republiky. Listom z 26. septembra 2018 tie isté orgány oznámili znenie novej vyhlášky z 30. augusta 2018, ktorou sa mení vyhláška z 12. septembra 2017 a v ktorej sa uvádzajú mená týchto hospodárskych subjektov. Počas vnútroštátneho námietkového konania vzniesli tieto hospodárske subjekty, ktoré legálne uvádzali produkt „Beurre d’Isigny“ na trh nepretržite počas najmenej piatich rokov pred podaním žiadosti, námietky. Šesť hospodárskych subjektov vznieslo námietky proti tomuto ustanoveniu: „Každá dojnica v období laktácie musí mať k dispozícii aspoň 35 árov trávnych porastov (prirodzených, dočasných alebo celoročných), z ktorých je najmenej 20 árov pasienkov alebo najmenej 10 árov pasienkov doplnených o prikrmovanie trávou.“ Ide o tieto hospodárske subjekty: GAEC des normandes (SIRET: 38531072700016), GAEC des Quesnel (SIRET: 41022988100011), GAEC du chalet (SIRET: 34005162200017), GAEC de la cour des mares (SIRET: 34897314000026), GAEC du hameau (SIRET: 38259121200016) a GAEC du petit flot (SIRET: 43783781800016). Dva hospodárske subjekty vzniesli námietku proti tomuto ustanoveniu: „Čerstvá alebo konzervovaná tráva tvorí najmenej 40 % kŕmnej dávky vyjadrenej ako sušina v priemere počas najmenej 7 mesiacov pasenia.“ Ide o tieto hospodárske subjekty: l’EARL des clôtures (SIRET: 51075733900013) a GAEC du Clos Roset (SIRET: 48310227300016). Dva hospodárske subjekty vzniesli námietku proti tomuto ustanoveniu: „Počas zvyšku roka (mimo obdobia pasenia) nesmie byť podiel (čerstvej alebo konzervovanej trávy) nižší ako 20 % dennej kŕmnej dávky vyjadrenej ako sušina.“ Ide o tieto hospodárske subjekty: GAEC de la Ronchette (SIRET: 49754563200018) a GAEC du Village Culot.

                     (3)

                     Vzhľadom na to, že nejde o nepodstatnú zmenu v zmysle článku 53 ods. 2 nariadenia (EÚ) č. 1151/2012, Komisia danú žiadosť o zmenu uverejnila v zmysle článku 50 ods. 2 písm. a) uvedeného nariadenia v Úradnom vestníku Európskej únie (3).

                     (4)

                     Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, zmena špecifikácie by sa mala schváliť,

               PRIJALA TOTO NARIADENIE:

            Článok 1
            Zmena špecifikácie uverejnená v Úradnom vestníku Európskej únie týkajúca sa názvu „Beurre d’Isigny“ (CHOP) sa schvaľuje.

            Článok 2
            Ochrana priznaná podľa článku 1 podlieha prechodnému obdobiu, ktoré Francúzsko poskytlo na základe článku 15 ods. 4 nariadenia (EÚ) č. 1151/2012 hospodárskym subjektom, ktoré spĺňajú podmienky uvedeného článku, a to na základe vyhlášok z 12. septembra 2017 a 30. augusta 2018 o zmene špecifikácie chránených označení pôvodu „Beurre d’Isigny“ a „Crème d’Isigny“ uverejnených 20. septembra 2017 a 6. septembra 2018 v Úradnom vestníku Francúzskej republiky.

            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 27. septembra 2019

                  Za Komisiu

                  v mene predsedu

               Phil HOGAN

                  člen Komisie

            (1)  Ú. v. EÚ L 343, 14.12.2012, s. 1.

            (2)  Nariadenie Komisie (ES) č. 1107/96 z 12. júna 1996 o zápise zemepisných označení a označení pôvodu podľa postupu stanoveného v článku 17 nariadenia Rady (EHS) č. 2081/92. (Ú. v. ES L 148, 21.6.1996, s. 1).

            (3)  Ú. v. EÚ C 177, 23.5.2019, s. 14.